FI Euroopan unionin virallinen lehti CE 78/443

(2004/C 78 E/0465)

KIRJALLINEN KYSYMYS E-2959/03

esittäjä(t): Armando Cossutta (GUE/NGL) komissiolle

(8. lokakuuta 2003)

Aihe: Sähkökatkosten uhka

Eräissä Etelä-Lontoon kortteleissa keskiviikkona 28. elokuuta 2003 sattuneen 34 minuuttia kestäneen sähkökatkoksen vuoksi noin 250 000 ihmistä juuttui juniin, metroon, hisseihin ja teiden risteyksiin. Sähkönjakeluverkko National Gridin edustajan mukaan kyseessä oli harvinainen ilmiö, jonka hän ei olisi uskonut — Yhdysvalloissa äsken sattuneen sähkökatkon yhteydessä — voivan tapahtua Isossa-Britanniassa.

Italian tuotantotoimintaministeri on ilmoittanut, että vuoden 2005 loppuun mennessä rakennetaan uusia sähkölaitoksia, ja kansallisen jakeluverkko-operaattorin edustaja on ilmoittanut, että kahden seuraavan vuoden ajan on odotettavissa jonkin verran sähkökatkoksia.

1. Voiko komission mielestä laitosten yksityistämisprosessi olla syynä edellä esitettyyn?

2. Mitä komissio aikoo tehdä arvioidakseen, ovatko laitosten kehittämissuunnitelmat sopusoinnussa yksittäisten maiden tuotannollisten ja sosiaalisten tarpeiden kasvusuuntausten kanssa?

3. Mitä komissio aikoo tehdä yhdenmukaistaakseen turvallisuusstandardit, jotka ehkäisevät tai vähentävät sähkökatkosten uhkaa?

4. Mitä toimia jo toteutetaan uusien, etenkin uusiutuvien, energialähteiden käytön lisäämiseksi, ovathan ne hajautettuja energialähteitä ja ainoa turva sähkökatkoksia vastaan?

Loyola de Palacion komission puolesta antama vastaus

(12. marraskuuta 2003)

Verkon toimintahäiriöt eivät ole riippuvaisia verkon omistajasta. Olipa verkon omistaja yksityinen sijoittaja tai valtion laitos, on ratkaisevan tärkeää, että kyseisiin yhtiöihin ja niiden työntekijöihin sovelletaan asianmukaisia kannustimia verkon ylläpitämiseksi, hallinnoimiseksi ja kehittämiseksi. Sähköalalla tämä on tehtävä kansallisten sääntelyviranomaisten valvonnassa, sillä ne käytännössä valvovat siirto- ja jakeluyritysten käytettävissä olevia resursseja.

Siirtoverkkoinfrastruktuurin kehittäminen on pääasiassa asianomaisten jäsenvaltioiden tehtävä. Yhteisön kannalta on kuitenkin tärkeää varmistaa tuotantovarmuus kilpailulle avautuville sähkömarkkinoilla. Yhteisö haluaa myöskin edistää kilpailua rajat ylittävän vaihdon avulla. Tämän mukaisesti neuvosto on Barcelonan Eurooppa-neuvostossa (15. ja 16. maaliskuuta 2002) tehdyn komission ehdotuksen pohjalta hyväksynyt Euroopan laajuisia verkkoja koskevalle ohjelmalle suuntaviivat, joissa nimetään Euroopan edun kannalta ensisijaiset kohteet. Näihin liittyviä hankkeita suositaan myönnettäessä Euroopan laajuisia verkkoja koskevaa rahoitusta.

Komissio on jo ryhtynyt toimenpiteisiin tässä asiassa pyytämällä sähköalan sääntelyä käsittelevän Firenzen foorumin välityksellä sähkönsiirron koordinointiliittoa (Union for the Co-ordination of Transmission of Electricity, UCTE) kehittämään toimintakäsikirjan, jonka avulla yhdistetään erilaiset nykyiset suuntaviivat. Osia tästä käsikirjasta voidaan saattaa oikeudellisesti sitoviksi verkkoon pääsyä koskevista edellytyksistä rajat ylittävässä sähkön kaupassa 26. kesäkuuta 2003 annetun parlamentin ja neuvoston asetuksen (EY) N:o 1228/2003 (1) perusteella.

Ei koskaan voida esittää sataprosenttisia takeita sille, ettei sähkökatkoksia esiinny. Tästä huolimatta hajautetun tuotannon, esimerkiksi uusiutuvien energialähteiden ja yhdistetyn lämmön ja sähkön tuotannon avulla voidaan parantaa verkon toimintavarmuutta. Uusiutuvia energialähteitä koskevassa direktiivissä (sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annettu parlamentin ja neuvoston direktiivi 2001/77/EY (2)) edellytetään jäsenvaltioiden asettavan tavoitteita uusiutuvien energialähteiden kehittämiselle. Yhdistetyn lämmön ja sähkön tuotannon osalta on tehty vastaavanlainen ehdotus, jota koskeva lainsäädäntöprosessi on vielä kesken.

(1) EUVL L 176, 15.7.2003.

(2) EYVL L 283, 27.10.2001.